Христо Смирненски
Хроника

chitanka.info

Хроника[0]

Извинете, господа,

постничка е мойта хроника;

тези жеги из града

всички новини прогониха.

За отмора, за курорт

всеки скърпил комбинация;

ала тук седи си, чорт,

само стринка Репарация.

Въздържателя Стоян[1],

след небивали усилия,

от незнайна скръб пиян,

тръгва вече за Бразилия[2].

Крум Попов[3] и бай Иван[4]

трескаво места раздавали[5]

и по плана начертан

по два метра си оставили.

А пък вас мухи безчет

щом ядат ви толкоз яростно,

чуйте този мой съвет:

яжте ги и вий безжалостно.

[0] Публикация: Българан. Седмично хумористично списание. София, г. VII, бр. 31 от [29 юли] 1922 г., с подпис: Рапортйор. ↑

[1] Въздържателя Стоян — отнася се за Стоян Омарчевски. Смирненски го иронизира за слабостта му към алкохола.

Омарчевски, Стоян (1885-1942) — виден деец на БЗНС; неколкократно избиран за народен представител; министър на народната просвета в правителството на Ал. Стамболийски (1920-1923). ↑

[2] тръгва вече за Бразилия — Омарчевски се готви да замине за световното изложение в Рио де Жанейро и да участвува в тържествата по случай 100-годишнината от независимостта на Бразилия. ↑

[3] Крум Попов (1892-1923) — политически деец, член на БЗНС от 1919 г. През 1922-1923 г. кмет на София. Организационен секретар на БЗНС през 1921-1923 г. Развива енергична организаторска и пропагандаторска дейност. Убит от фашистите. ↑

[4] Иван Длъгнеков — председател на софийската окръжна земеделска дружба. Сочи се по това време като най-вероятен бъдещ кмет. Той е държал преди това бюфета на Народното събрание. ↑

[5] Крум Попов и бай Иван // трескаво места раздавали — столичната община, ръководена от Крум Попов и Иван Длъгнеков, раздава общински места на бездомниците в София. ↑

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.